謝周和州叔子
作者：釋居簡
朝代：宋

paragraphs: 陰陰濃綠成新幄，荼蘼試粧催芍藥。
緩鞚青絲果下騮，時與華風相領略。
風乎不違主人意，吹開宿酲換新醉。
玉山自起不須扶，隠若長城一萬里。
和州歸來賈如玉，高著十連酬不足。
倚闌目送斷鴻飛，閑按新聲翻舊曲。
疇曩方岩丈人厚，話到君侯布衣舊。
不知灞上故將軍，何如細柳真將軍。